JMART ยันข่าวลือจ่อเทกโอเวอร์ “เอเชียซอฟท์” ไม่มีมูลความจริง!
JMART ยืนยันข่าวลือเตรียมเข้าซื้อกิจการ "เอเชียซอฟท์ คอร์ปอเรชั่น" ไม่มีมูลความจริง! ฟาก AS แจงไม่มีแผนขายกิจการ
7 ก.พ. 2561

ผู้สื่อข่าวรายงานว่า จากกรณีที่มีข่าวลือบนสื่อโซเชียลมีเดีย ว่า บริษัท เจมาร์ท จำกัด (มหาชน) หรือ JMART อยู่ระหว่างการพิจารณาเพื่อเข้าซื้อกิจการของบริษัท เอเชียซอฟท์ คอร์ปอเรชั่น จำกัด (มหาชน) หรือ AS ผู้ดำเนินธุรกิจให้บริการเกมออนไลน์ ในประเทศไทย สิงคโปร์ มาเลเซีย อินโดนีเซีย ฟิลิปปินส์ และในภูมิภาคเอเชียตะวันออกเฉียงใต้ รวมทั้งจัดจำหน่ายเกมพีซี
โดยล่าสุด เช้าวันนี้ (7 ก.พ.2561) JMART ชี้แจงผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ข่าวการเข้าซื้อกิจการดังกล่าวไม่เป็นความจริงแต่อย่างใด
ขณะที่ “ข่าวหุ้นธุรกิจออนไลน์” ได้ติดต่อสอบถามไปยังบริษัท เอเชียซอฟท์ คอร์ปอเรชั่น จำกัด (มหาชน) หรือ AS ซึ่งทาง AS เปิดเผยว่า บริษัทฯยังไม่ทราบว่าข่าวลือการขายกิจการเกิดขึ้นได้อย่างไร และมาจากที่ไหน อย่างไรก็ตามประเด็นดังกล่าวไม่เป็นความจริง ทางบริษัทฯไม่ได้มีแผนขายกิจการแต่อย่างใด 